Wasgoedlyne | MaanKind
Wasgoeddrade of wasgoedlyne? Ek twyfel elke keer.
Nietemin het die liewe Toortsie dit goedgedink om haar liggie op my te laat skyn, en moet ek oor myne skryf. Ek gaan dit maar kort hou, want hoewel ek 'n waggoeddraad het, gebruik ek dit nie juis nie. Die rede? Die seelug verbleik alles wat in die son kom, wasgoed brand so wit streep bo-op, waar dit om die draad vou.
My wasgoeddraad – Push to start
En dan is dit ook bloot te veel werk, as ek 7 beddens (Gastehuis) se beddegoed moet was en stryk na 'n naweek, maak dit eenvoudig sin om alles deur die droër te sit, netjies op te vou, dan is die strykwerk soveel makliker. My eie wasgoed was ek byna elke dag sodat dit nie ophoop nie, en alles (insluitend handdoeke) word 'n rukkie in die droër gegooi, en dan op die clothes horse. Katoenklere en handdoeke word die volgende dag weer 'n rukkie in die droër gegooi, voordat dit opgevou en weggesit word. Daar gaan regtig nie 'n dag om wat ek nie iéts doen met wasgoed nie. So julle sal verstaan as ek dit doen op die mees produktiewe manier moontlik.
Ja, natuurlik gebruik dit baie elektrisiteit, maar ek sien dit bloot as besigheidsuitgawes, oorhoofse uitgawes. En Ja, MaanMan het eenmaal gekla daaroor, en ek het saamgestem: "Natuurlik gebruik die bedryf en instandhouding van 'n besigheid baie elektrisiteit! Dink aan die wasgoed in die droër, die elektriese bore, saag en angle grinder en alles. Ons kan altyd wasgoed ophang, handsae, handbore en so skuurpapier gebruik …" Laaste klagte.
Maar verskoon dat ek net kortliks skryf, ek het wasgoed om op te vou… En ja, ek kry baie plesier uit die eenvoudigste takies, soos om die stapeltjie kussingslope of handdoeke te sien groei…
Alles word dadelik opgevou
MaanMan se drafhemp week bietjie
(Lees my blog daaroor HIER)
Ek weet onse Son hang douvoordag wasgoed op die draad. Bewys dit!
8 thoughts on "Wasgoedlyne"
15 Februarie, 2013 om 7:17 nm
Ek laaik jou wasgoedlyn, Maankind. Sommer baie 🙂
15 Februarie, 2013 om 7:05 vm
Ek dink ek LAAIK my tuimeldroër vreeslik baie. Ek hang wel in die somer wasgoed oop in die son, sommer op my deck, anders moet ek trappies afhardloop na die agterplaas en weer ophardloop (en ek het 'n dagsorgsentrum by my huis, die kinders sal die huis afbreek in die tyd wat ek op en af hardloop)…… Maar dink nou as ek in die winter my goete buite moes hang, my jeans sal so kliphard vries, om nie eens van my kouse te praat nie!! Nee, ter wille van warm voete en warm boude, is my tuimeldroër onontbeerlik!
15 Februarie, 2013 om 11:14 vm
Ek weet nie, ons son is skielik vir my en my wasgoed te skerp!
14 Februarie, 2013 om 10:05 nm
Niks kan handdoeke so lekker sag maak soos 'n tuimeldroër nie. Jy het my nounet laat besef hoe mis ek my tuimeldroër 😦
15 Februarie, 2013 om 11:17 vm
Tyd vir jou volgende belegging…
14 Februarie, 2013 om 4:35 nm
Ek is natuurlik mal oor die geur van skoon wasgoed wat heerlik in die son en 'n bietjie wind drooggeword het. Dit is ongelukkig nie altyd moontlik nie. Dan gebruik ek my tuimeldroeër sommer maklik. Maar, ek bedryf nie 'n gastehuis nie.
Elke ou moet maar maak soos dit vir haarself gerieflik is.
14 Februarie, 2013 om 3:44 nm
Soet kind!! 🙂 Kan jy glo dat ek nog nooit 'n tuimeldroër gehad het nie? Die rede? Eerstens kon ek dit nie bekostig in my jong dae nie, maar die eerste keer wat ek by die Universiteit van Stellenbosch my wasgoed in die droër gegooi het, het my splinternuwe Matie Sweetpak wat ek met my eie geldjies gekoop het, gekrimp tot by my knieë. My skrik was GROOT. Ek besef die koshuisdroërs was hopeloos te warm gestel, maar nou ja. Dalk in my tweede lewe, want jy laat dit darem net te maklik klink!